CELEX: 52011DP0188
Language: el
Date: 2011-05-10 00:00:00
Title: Αίτηση υπεράσπισης της βουλευτικής ασυλίας του Luigi De Magistris Απόφαση του Ευρωπαϊκού Κοινοβουλίου της 10ης Μαΐου 2011 σχετικά με την αίτηση υπεράσπισης των προνομίων και ασυλιών που υπέβαλε ο Luigi De Magistris (2010/2122(IMM))

7.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               CE 377/166
            
         Τρίτη 10 Μαΐου 2011Αίτηση υπεράσπισης της βουλευτικής ασυλίας του Luigi De Magistris
   P7_TA(2011)0188
   Απόφαση του Ευρωπαϊκού Κοινοβουλίου της 10ης Μαΐου 2011 σχετικά με την αίτηση υπεράσπισης των προνομίων και ασυλιών που υπέβαλε ο Luigi De Magistris (2010/2122(IMM))
   2012/C 377 E/25
   
      Το Ευρωπαϊκό Κοινοβούλιο,
   
               —
            
            
               έχοντας υπόψη την αίτηση του Luigi De Magistris για την υπεράσπιση της ασυλίας του σε σχέση με διαδικασίες που εκκρεμούν ενώπιον ιταλικού δικαστηρίου, η οποία υποβλήθηκε στις 5 Ιουλίου 2010, και ανακοινώθηκε σε συνεδρίαση της ολομέλειας στις 7 Ιουλίου 2010,
            
         
               —
            
            
               αφού άκουσε τον Luigi De Magistris, σύμφωνα με το άρθρο 7, παράγραφος 3, του Κανονισμού του,
            
         
               —
            
            
               έχοντας υπόψη το άρθρο 8 του Πρωτοκόλλου περί Προνομίων και Ασυλιών των Ευρωπαϊκών Κοινοτήτων της 8ης Απριλίου 1965, και το άρθρο 6, παράγραφος 2 της Πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,
            
         
               —
            
            
               έχοντας υπόψη τις αποφάσεις του Δικαστηρίου της Ευρωπαϊκής Ένωσης με ημερομηνία 12 Μαΐου 1964, 10 Ιουλίου 1986, 15 και 21 Οκτωβρίου 2008 και 19 Μαρτίου 2010 (1),
            
         
               —
            
            
               έχοντας υπόψη το άρθρο 6, παράγραφος 3, και το άρθρο 7 του Κανονισμού του,
            
         
               —
            
            
               έχοντας υπόψη την έκθεση της Επιτροπής Νομικών Θεμάτων (A7-0152/2011),
            
         
               A.
            
            
               λαμβάνοντας υπόψη ότι ένας βουλευτής του Ευρωπαϊκού Κοινοβουλίου, ο Luigi De Magistris ζήτησε την υπεράσπιση της βουλευτικής του ασυλίας σε σχέση με διαδικασίες που εκκρεμούν ενώπιον ιταλικού δικαστηρίου,
            
         
               Β.
            
            
               λαμβάνοντας υπόψη ότι η αίτηση του Luigi De Magistris αφορά κλητήριο θέσπισμα να παρουσιαστεί ενώπιον του Δικαστηρίου του Benevento, κατόπιν πρωτοβουλίας του Clemente Mario Mastella, βουλευτή του Ευρωπαϊκού Κοινοβουλίου, σε σχέση με συνέντευξη που παραχώρησε ο κ. De Magistris σε ιταλική εφημερίδα στις 31 Οκτωβρίου 2009,
            
         
               Γ.
            
            
               λαμβάνοντας υπόψη ότι σύμφωνα με το κλητήριο θέσπισμα, ένα απόσπασμα της συνέντευξης αυτής («… ο Mastella ενεπλάκη σε μια από τις έρευνές μου και προσπάθησε να με σταματήσει …») συνιστά συκοφαντική δυσφήμιση με αποτέλεσμα να ασκηθεί στον κ. De Magistris αγωγή αποζημίωσης ύψους 1 000 000 ευρώ συν τα έξοδα,
            
         
               Δ.
            
            
               λαμβάνοντας υπόψη ότι η συνέντευξη παραχωρήθηκε σε μια περίοδο που ο Luigi De Magistris ήταν βουλευτής του Ευρωπαϊκού Κοινοβουλίου μετά την εκλογή του στις εκλογές του 2009 για την ανάδειξη του Ευρωπαϊκού Κοινοβουλίου,
            
         
               Ε.
            
            
               λαμβάνοντας υπόψη ότι, σύμφωνα με το άρθρο 8 του Πρωτοκόλλου περί των Προνομίων και Ασυλιών της Ευρωπαϊκής Ένωσης, οι βουλευτές του Ευρωπαϊκού Κοινοβουλίου δεν υπόκεινται σε έρευνα, κράτηση ή δίωξη για γνώμη ή ψήφο δοθείσα κατά την άσκηση των καθηκόντων τους,
            
         
               ΣΤ.
            
            
               λαμβάνοντας υπόψη ότι, σύμφωνα με την πάγια πρακτική του Κοινοβουλίου, το γεγονός ότι οι νομικές διαδικασίες κινήθηκαν βάσει του αστικού ή διοικητικού δικαίου, ή περιέχουν ορισμένες πτυχές που εμπίπτουν στο αστικό ή διοικητικό δίκαιο, δεν εμποδίζει per se την εφαρμογή της ασυλίας που χορηγείται από το άρθρο αυτό,
            
         
               Ζ.
            
            
               λαμβάνοντας υπόψη ότι, κατά την παραχώρηση της εν λόγω συνέντευξης ο Luigi De Magistris ενεργούσε στο πλαίσιο της εκτέλεσης των καθηκόντων του ως βουλευτής του Ευρωπαϊκού Κοινοβουλίου και ασκούσε πολιτικές δραστηριότητες εκφράζοντας τη γνώμη του στους εκλογείς του σχετικά με ένα θέμα δημοσίου συμφέροντος,
            
         
               Η.
            
            
               λαμβάνοντας υπόψη ότι οι προσπάθειες παρεμπόδισης των βουλευτών του Ευρωπαϊκού Κοινοβουλίου να εκφράζουν τη γνώμη τους για ζητήματα που προκαλούν δικαιολογημένο δημόσιο ενδιαφέρον και ανησυχίες και να επικρίνουν τους πολιτικούς τους αντιπάλους κινώντας νομικές διαδικασίες είναι απαράδεκτες σε μια δημοκρατική κοινωνία και συνιστούν παραβίαση του άρθρου 8 του Πρωτοκόλλου περί των Προνομίων και Ασυλιών της Ευρωπαϊκής Ένωσης, που αποσκοπεί στην προστασία της ελευθερίας έκφρασης των βουλευτών κατά την εκτέλεση των καθηκόντων τους προς το συμφέρον του Κοινοβουλίου ως θεσμικού οργάνου της Ευρωπαϊκής Ένωσης,
            
         
               1.
            
            
               αποφασίζει να υπερασπίσει την ασυλία και τα προνόμια του Luigi De Magistris·
            
         
               2.
            
            
               αναθέτει στον Πρόεδρό του να διαβιβάσει αμέσως την παρούσα απόφαση στην αρμόδια αρχή της Ιταλικής Δημοκρατίας και στον Luigi De Magistris.
            
         
      (1)  Υπόθεση 101/63 Wagner κατά Fohrmann και Krier [1964] Συλλογή 195, Υπόθεση 149/85 Wybot κατά Faure και άλλων [1986] Συλλογή 2391, Υπόθεση T-345/05 Mote κατά Κοινοβουλίου [2008] Συλλογή II-2849, Κοινές υποθέσεις C-200/07 και C-201/07 Marra κατά De Gregorio και Clemente [2008] Συλλογή I-7929, και Υπόθεση T-42/06 Gollnisch κατά Κοινοβουλίου.